九懷 鴟夷子皮
作者：高似孫
朝代：宋

paragraphs: 越山兮青青，江波兮噴薄。
萬里兮長風，引驚瀾兮去之。
夫君兮以淵爲期，水何爲兮勞苦。
越山兮升雲，江水兮未平。
舉酒兮訊君，將與余兮心傾。
若有人兮颭雲旗，舞神魚兮踏文螭。
奏水星兮叫冰夷，橫壯氣兮海爲飛。
麋臺兮生草，言如毛兮人杲杲。
夕宿兮江臯，越兵西兮如拉槁。
一沐浴兮九江，水揚波兮淙淙。
飛余橈兮雁渚，舍余璫兮漁矼。
望美人兮未來，心不怡兮難降。
有酒兮如冰，呼膾具兮魚龍腥。
澆磊塊兮洗磅礴，有老父兮愁偏醒。